CELEX: 52015PC0005
Language: sl
Date: 2015-01-08
Title: Predlog SKLEP EVROPSKEGA PARLAMENTA IN SVETA o zagotavljanju makrofinančne pomoči Ukrajini

|
			
		
		
		52015PC0005
		
			Predlog SKLEP EVROPSKEGA PARLAMENTA IN SVETA o zagotavljanju makrofinančne pomoči Ukrajini /* COM/2015/05 final - 2015/0005 (COD) */
			
				
		
		
			
			   	OBRAZLOŽITVENI MEMORANDUM
1.  OZADJE PREDLOGA
·                    
Razlogi za predlog in njegovi cilji 
EU si prizadeva za tesnejše odnose z Ukrajino,
ki presegajo zgolj dvostransko sodelovanje in zajemajo postopno politično
združevanje in gospodarsko povezovanje. Ukrajina je pomembna država v okviru
evropske sosedske politike in vzhodnega partnerstva. EU je leta 1998 z Ukrajino
podpisala Sporazum o partnerstvu in sodelovanju (SPS), ki opredeljuje okvir
sodelovanja na vseh ključnih področjih reforme in je še naprej pravna
podlaga za odnose med EU in Ukrajino. Odnosi so se dodatno okrepili novembra
2009, ko je kabinet ministrov Ukrajine sprejel pridružitveni načrt
EU-Ukrajina, ki je bil dopolnjen leta 2011 (Svet za sodelovanje med EU in
Ukrajino ga je potrdil junija 2013). EU in Ukrajina sta 21. marca in
27. junija 2014 podpisali sporazum o pridružitvi, s katerim se bo
vzpostavilo intenzivno politično združevanje in gospodarsko povezovanje
med EU in Ukrajino. Sporazum zajema širok nabor področij, kot so
pravosodje, trgovina in sektorsko sodelovanje, vključno z energetiko,
prometom in okoljem, ter določa tudi podrobne zaveze in urnike za obe
strani.
Ukrajinsko gospodarstvo je v globoki recesiji,
ki je posledica dolgotrajnih makroekonomskih neravnovesij in strukturnih
problemov. Razmere so se poslabšale zaradi izbruha oboroženega konflikta na
vzhodu države, zaradi česar je v gospodarstvu prišlo do obsežnih izgub
proizvodnih zmogljivosti in upada zaupanja. Po množičnih javnih protestih
je nekdanji predsednik Viktor Janukovič zapustil oblast in februarja
2014 je bila v Ukrajini imenovana reformam naklonjena vlada. Nova vlada je
začela izvajati ambiciozen program makroekonomskega prilagajanja in
strukturnih reform, s katerim naj bi se spremenil neperspektiven gospodarski
model države ter utrla pot za dolgoročno in trajno gospodarsko rast. Ta
program je bil podprt s 17 milijardami EUR finančne pomoči
Mednarodnega denarnega sklada (MDS) in znatno podporo drugih mednarodnih
donatorjev. 
Po političnih spremembah februarja 2014 so
bile v Ukrajini izvedene svobodne in demokratične predsedniške in
parlamentarne volitve (25. maja oziroma 26. oktobra). Poleg tega so ukrajinske
oblasti leta 2014 sprejele pomembne ukrepe za boj proti korupciji in krepitev
pravne države. Decembra 2014 je novo oblikovana vlada predstavila ambiciozen
načrt ukrepov, v katerem so bile opisane načrtovane reforme
koalicijske vlade. Temu načrtu naj bi na začetku leta 2015 sledila
celovita nacionalna strategija reform, v kateri naj bi bili določeni ukrepi
za gospodarsko in politično reformo, reformo sodstva ter upravno reformo v
obdobju 2015–2017, ki so potrebne za zagotovitev srednjeročne stabilnosti,
ter izvajanje sporazuma o pridružitvi med EU in Ukrajino. 
Prizadevanja oblasti za reformo so
močno otežili oboroženi spopadi na vzhodu, vedno
večje trgovinske omejitve Rusije in stopnjevanje spora glede zemeljskega
plina med državama. Zato se je gospodarska recesija v Ukrajini še dodatno
poglobila, kar je bilo v nasprotju s prvotnimi pričakovanji mednarodnih
donatorjev. Pričakuje se, da bo kriza dolgotrajna, saj se v Ukrajini v
letu 2015 napoveduje nadaljnje krčenje gospodarstva. Izguba prihodkov od
uvoza zaradi konflikta na vzhodu in kriza zaupanja sta privedli do močne
depreciacije valute in izčrpavanja mednarodnih rezerv. Ukrajina trenutno
nima dostopa do mednarodnih dolžniških trgov, tako pa naj bi ostalo tudi v
prihodnje, vsaj na kratek rok. Tako je prišlo do znatne dodatne vrzeli v
zunanjem financiranju.
Zaradi tega je potrebna dodatna uradna
finančna pomoč, s katero se bodo zadostile kratkoročne
plačilnobilančne potrebe Ukrajine, vključno z obnovitvijo
mednarodnih rezerv, in podprl program reform ukrajinskih oblasti, zlasti
prestrukturiranje v energetskem in bančnem sektorju. Nenazadnje pa je ta
podpora potrebna tudi za okrepitev zaupanja vlagateljev, ki je bistvenega
pomena za to, da bo ukrajinsko gospodarstvo začelo ponovno trajnostno
rasti.
Dne 9. septembra 2014 so ukrajinske
oblasti so zaprosile za makrofinančno pomoč EU v višini 2 milijard
EUR. Prošnja za makrofinančno pomoč je bila ponovljena v
naknadnem dopisu z dne 15. decembra 2014. Ob upoštevanju teh zahtev in
gospodarskih razmer v Ukrajini, zlasti precejšnjih dodatnih potreb po zunanjem
financiranju, Evropska komisija Evropskemu parlamentu in Svetu predlaga, da
se Ukrajini  dodeli makrofinančna pomoč v višini največ 1,8
milijarde EUR v obliki srednjeročnih posojil. 
Cilj predlagane makrofinančne
pomoči je pomagati Ukrajini pokriti del preostalih dodatnih potreb po
zunanjem financiranju v letu 2015 in v začetku leta 2016 v okviru programa
MDS, ki trenutno poteka. MDS te dodatne potrebe
ocenjuje na 15 milijard USD. S pomočjo EU bi se tudi zmanjšala
kratkoročna občutljivost gospodarstva v zvezi s plačilno bilanco
in proračunom, hkrati pa podprla vladna programa prilagajanja in reform z
ustreznim svežnjem spremljajočih političnih ukrepov, o katerih se bo
z ukrajinskimi oblastmi dogovorilo v memorandumu o soglasju.
V zvezi s tem Komisija meni, da so izpolnjeni
politični in ekonomski predpogoji za izvedbo predlagane vrste in višine
MFP.
·                    
Splošno ozadje
Ukrajina je v globoki recesiji, ki je
posledica dolgotrajnih gospodarskih in strukturnih problemov. Razmere dodatno
otežujejo oboroženi spopadi v vzhodnem delu države, ki niso samo uničili
del njenih proizvodnih zmogljivosti, temveč tudi pomembno vplivali na
zaupanje gospodinjstev in podjetij. V zadnjih mesecih je izvajanje prepotrebnih
ukrepov za stabilizacijo, usmerjenih v zmanjšanje neravnovesij in ohranjanje
fiskalne in zunanje vzdržnosti, še dodatno omejilo kratkoročne gospodarske
obete. Zato se pričakuje, da se bo BDP v letu 2014 realno zmanjšal za
7 %.
Kljub občutnemu zmanjšanju gospodarske
dejavnosti in konservativnimi politikami centralne banke inflacijski
pritiski ostajajo veliki, kar je posledica zmanjševanja vrednosti valute in
prilagoditev vladno nadzorovanih cen (zlasti tarif gospodarskih javnih služb).
Inflacija po indeksu cen življenjskih potrebščin (CPI) se je novembra na
medletni ravni povečala na 21,8 % in naj bi v bližnji prihodnosti
naraščala še hitreje, ko se bodo učinki depreciacije valute v celoti
izrazili. Od začetka uporabe drsečega režima menjalnega tečaja v
februarju je ukrajinska grivna izgubila skoraj 50 % vrednosti glede na
ameriški dolar, kar je precej nad pričakovanji. Poslabšanje je bilo
zlasti izrazito v avgustu in septembru, kar je centralno banko prisililo, da je
poleg nekaterih intervencij na deviznem trgu uvedla upravne ukrepe in devizne
kontrole, kar je zagotovilo začasno stabilnost menjalnega tečaja pred
parlamentarnimi volitvami oktobra. Hkrati pa so ti ukrepi negativno vplivali na
poslovno aktivnost, zaradi česar so se že tako nizke mednarodne rezerve
hitro črpale. Po rahli sprostitvi upravnih kontrol je valuta od novembra
izgubila veliko vrednosti.
Šibka gospodarska dejavnost, višji izdatki za
obresti na dolg v tujih valutah zaradi močne depreciacije valute ter
znatno zmanjšanje zmogljivosti za pobiranje davkov v vzhodnem delu države so
privedli do povečanja proračunskega primanjkljaja v letu 2014
kljub številnim varčevalnim ukrepom, ki so jih uvedle oblasti[1]. Glede na nedavne
napovedi ministrstva za finance, se bo javnofinančni primanjkljaj za
celotno leto 2014 povečal na 5,3 % BDP. 
Veliko dodatno obremenitev za javne finance je
v letu 2014 predstavljala državna naftna in plinska družba Naftogaz, ki
je v težavah. Družba ima običajno znatne izgube iz poslovanja zaradi
upravne omejitve cen zemeljskega plina za gospodinjstva in gospodarske javne
službe, zaradi česar mora Naftogaz prodajati plin po cenah, nižjih od
nabavne, pomemben razlog za njene težave pa je tudi splošna neučinkovitost
pri poslovanju. Leta 2014 sta na poslovanje podjetja negativno vplivali
močna depreciacija grivne in potreba po pokritju zaostalih plačil za
plin Rusiji (vključno s tistimi, ki so se nabrala v letu 2013). Zato je
morala država Naftogaz do novembra dokapitalizirati s 103 milijardami UAH,
kar predstavlja 6,8 % napovedanega BDP. Tako skupni javnofinančni
primanjkljaj Ukrajine v letu 2014, ki vključuje primanjkljaj Naftogaza, po
napovedih znaša skoraj 12 % BDP (6,7 % leta 2013), medtem ko je MDS
aprila 2014 napovedal primanjkljaj v višini 8,5 % BDP. 
Zaradi vse večjega proračunskega
primanjkljaja, velike depreciacije lokalne valute in pomembnega upada
gospodarske aktivnosti je prišlo do močnega poslabšanja trendov v ukrajinskem
javnem dolgu. Konec oktobra 2014 je bruto javni dolg znašal 63 %
napovedanega BDP za leto, kar pomeni povečanje za skoraj 23 odstotnih
točk glede na dolg konec leta 2013, ki je znašal 40,2 % BDP. 
Na zunanji strani je depreciacija grivne,
skupaj s šibkim domačim povpraševanjem, prispevala k znatni
prilagoditvi tekočega računa plačilne bilance. Primanjkljaj
naj bi se z 9 % BDP v letu 2013 zmanjšal na približno 4 % BDP v letu
2014, čeprav je to predvsem posledica močnega krčenja uvoza[2]. Vendar pa so to
spremljali precejšnji finančni odlivi zasebnega sektorja zaradi
upadanja zaupanja, ki je posledica velikih negotovosti v zvezi z
geopolitičnimi vprašanji[3].
Uradno financiranje, zagotovljeno od maja 2014, ni zadoščalo za pokritje odlivov
kapitala. Ukrajina je skupno prejela približno 9 milijard USD bruto uradnega
financiranja v obdobju maj–december, od česar se je velik del porabil za
odplačilo zapadlega dolga (glej pomoč MDS in drugih donatorjev do
leta 2014). 
V okviru vedno globlje gospodarske recesije in
krize zaupanja znatna uradna finančna pomoč Ukrajini v
letu 2014 ni zadoščala za zaustavitev nadaljnjega izčrpavanja
rezerv. V prvih enajstih mesecih leta se je raven rezerv s konca leta 2013
razpolovila na samo 10 milijard USD. Dodaten znaten padec se pričakuje v
mesecu decembru zaradi plačil za plin (vključno z zaostalimi
plačili Rusiji). Zaradi tega so sedaj pričakuje, da se bodo bruto
mednarodne rezerve Ukrajine ob koncu leta 2014 zmanjšale na 7 milijard EUR, kar
je enako enemu mesecu napovedanega uvoza blaga in storitev za leto 2015.
Dne 30. aprila 2014 je MDS odobril dvoletni
stand-by kreditni aranžma za Ukrajino v višini 10 976 milijard SDR
(17 milijard USD ali 800 % kvote države). Finančna
pomoč MDS je bila dopolnjena z znatno podporo druge uradne in dvostranske
pomoči (EU, ZDA, Japonska, Kanada). Druge mednarodne finančne
institucije, kot so Svetovna banka, EBRD in EIB, so prav tako znatno okrepile
svoje dejavnosti za podporo gospodarskim spremembam v Ukrajini.
Vendar ima zaradi gospodarske recesije, ki je
globlja od pričakovane, in velikih odlivov kapitala zaradi krize zaupanja
Ukrajina velike dodatne potrebe po zunanjem financiranju v letu 2015 in v
začetku leta 2016. Te potrebe v glavnem izhajajo iz potrebe po obnovitvi
zelo majhnih mednarodnih rezerv in obsežnega odliva zasebnega kapitala. Dodatne
potrebe po financiranju so ocenjene na 15 milijard USD. Predlagana
makrofinančna pomoč bi pokrila 16,7 % skupne dodatne vrzeli pri
financiranju.  
·                    
Veljavne določbe na področju, na
katero se nanaša predlog
Makrofinančna pomoč se je Ukrajini
zagotovila s tremi ločenimi sklepi:
·      Sklep Sveta z dne 12. julija 2002 o dodatni makrofinančni
pomoči Ukrajini (2002/639/ES)[4],
·      Sklep št. 388/2010/EU Evropskega parlamenta in Sveta z dne
7. julija 2010 o zagotavljanju makrofinančne pomoči Ukrajini[5], 
·      Sklep Sveta z dne 14. aprila 2014 o makrofinančni pomoči
Ukrajini (2014/215/EU)[6].
·                    
Usklajenost z drugimi politikami in cilji Unije
Predlog za makrofinančno pomoč je
skladen z zavezo EU, da podpre takojšnjo gospodarsko in politično
tranzicijo Ukrajine. Skladen je z načeli upravljanja uporabe instrumenta
makrofinančne pomoči, vključno z njeno izjemno naravo,
političnimi predpogoji, komplementarnostjo, pogojenostjo in finančno
disciplino.
Predlagana makrofinančna pomoč je v
skladu s cilji evropske sosedske politike. Prispeva k podpori ciljev Evropske
unije, tj. gospodarski stabilnosti in gospodarskemu razvoju v Ukrajini, ter,
širše, v vzhodnoevropskih sosedah. S podporo prizadevanjem ukrajinskih organov
za vzpostavitev stabilnega makroekonomskega okvira in izvedbo ambicioznega
programa strukturnih reform predlagana pomoč prispeva k izboljšanju
učinkovitosti drugih vrst finančne pomoči EU državi,
vključno z dejavnostmi proračunske podpore. Predlagana
makrofinančna pomoč tudi dopolnjuje pomoč, ki jo zagotavljajo
drugi večstranski in dvostranski donatorji v okviru gospodarskega
programa, ki ga sponzorira MDS.
Makrofinančna pomoč EU bi
dopolnjevala skupni znesek nepovratnih sredstev v višini 1,565 milijarde
EUR, ki se ga lahko mobilizira v okviru evropskega instrumenta sosedstva,
sklada za spodbujanje naložb v sosedstvo, instrumenta za prispevek k
stabilnosti in miru ter proračunske postavke EU za skupno zunanjo in
varnostno politiko v obdobju 2014–2020, pri čemer je v letu 2014 že bilo
dodeljenih 370 milijonov EUR. Makrofinančna pomoč EU bi
podprla ukrajinske organe pri sprejetju ustreznega okvira za kratkoročno
makroekonomsko politiko in strukturne reforme ter s tem povečala dodano
vrednost vključenosti EU in učinkovitost splošnega ukrepanja EU tudi
prek drugih finančnih instrumentov, kot so pogodba o podpori za
konsolidacijo države in drugi ukrepi za podporo proračuna. 
Ukrajina ima pomembne gospodarske vezi z EU.
EU sodi med najpomembnejše poslovne partnerice Ukrajine in predstavlja približno
eno tretjino njene zunanje trgovine. Leta 2013 je vrednost ukrajinskega uvoza
iz EU dosegla 23,9 milijarde EUR, vrednost njenega izvoza pa
18,8 milijarde EUR. Ukrajina je tudi zelo odvisna od EU na področju
neposrednih tujih naložb in drugih finančnih tokov. Dne 27. junija 2014
sta se Ukrajina in EU sporazumeli o vzpostavitvi poglobljenega in celovitega
območja proste trgovine (DCFTA). To bo prispevalo k nadaljnjemu
povečanju dvostranske trgovine z blagom in storitvami ter postopni
uskladitvi trgovinskih pravil in standardov Ukrajine s pravili EU.
Tranzicija v Ukrajini je zelo težka in
tveganje političnega in gospodarskega zloma je še vedno prisotno. Hkrati
pa se je nova vlada javno zavezala, da bo sprejela pomembne ukrepe v smeri
političnih in gospodarskih reform s ciljem boja proti korupciji ter
krepitve institucij in mehanizmov, ki temelji na pravni državi. Država
pripravlja tudi program gospodarskih reform, ki naj bi zagotovil temelje za
model vzdržne rasti. Napredek v zvezi s temi cilji in program reform bosta
izredno pomembna za podporo uspešni tranziciji.
2.  REZULTATI POSVETOVANJ Z
ZAINTERESIRANIMI STRANMI IN OCEN UČINKA
·                    
Posvetovanje z zainteresiranimi stranmi
Makrofinančna pomoč se bo dodelila
kot sestavni del mednarodne podpore za gospodarsko stabilizacijo Ukrajine. Pri
pripravi tega predloga za makrofinančno pomoč so se službe Komisije
posvetovale z MDS in drugimi mednarodnimi partnerji, ki vzpostavljajo obsežne
programe financiranja. Komisija je bila tudi v rednih stikih z ukrajinskimi
organi.
·                    
Zbiranje in uporaba strokovnih mnenj
Komisija je s pomočjo zunanjih
strokovnjakov opravila operativno oceno kakovosti in zanesljivosti ukrajinskih
javnofinančnih tokov in upravnih postopkov, avgusta 2014 pa je bilo
pripravljeno končno poročilo.
·                    
Ocena učinka
Makrofinančna pomoč ter z njo
povezani program gospodarskih prilagoditev in reform bosta pomagala omiliti
potrebe Ukrajine po kratkoročnem financiranju, hkrati pa bosta podpirala
ukrepe politike za krepitev srednjeročne plačilne bilance in fiskalne
vzdržnosti ter okrepila vzdržno rast. Zlasti bo podpirala reformna prizadevanja
na naslednjih področjih: upravljanje javnih financ in boj proti korupciji;
davki; reforme v energetskem sektorju, vključno s krepitvijo mreže
socialne varnosti, da se bo zagotovila blažitev učinkov ukinitve subvencij
pri maloprodajnih cenah energije; reforme finančnega sektorja in ukrepi za
izboljšanje poslovnega okolja.
3.  PRAVNI ELEMENTI PREDLOGA
·                    
Povzetek predlaganih ukrepov
Evropska unija bo Ukrajini dala na voljo
makrofinančno pomoč v višini največ 1,8 milijarde EUR, ki
se bo zagotovila v obliki srednjeročnega posojila. Ta pomoč bo
pomagala pokriti preostale potrebe Ukrajine po zunanjem financiranju v obdobju
2015–2016, kot jih je ugotovila Komisija na podlagi ocen MDS. 
Pomoč naj bi bila izplačana v treh
posojilnih obrokih. Pričakuje se, da bo prvi obrok izplačan sredi
leta 2015. Drugi obrok bi se lahko izplačal v četrtem četrtletju
leta 2015. Tretji in zadnji obrok bi lahko bil na voljo do konca prvega
četrtletja leta 2016. Pomoč bo upravljala Komisija. Uporabljajo se
posebne določbe o preprečevanju goljufij in drugih nepravilnosti, ki
so v skladu s finančno uredbo. 
Komisija in ukrajinske oblasti bi se
dogovorile o memorandumu o soglasju, v katerem bi se določili ukrepi za strukturno
reformo, povezani s predlagano makrofinančno pomočjo, kot tudi urniki
in zaporedje ukrepov. Ti ukrepi bodo podprli vladni načrt reform,
vključno z ustreznimi elementi prej omenjene nacionalne strategije reform
za obdobje 2015–2017, in izvajanje sporazuma o pridružitvi med EU in Ukrajino,
pa tudi dopolnjevali programe, dogovorjene z MDS, Svetovno banko in drugimi
večstranskimi in dvostranskimi donatorji. Kot je običajno pri
makrofinančni pomoči, bi bila izplačila med drugim odvisna od
zadovoljivih rezultatov pregledov v okviru programa MDS ter nadaljnjega
črpanja sredstev sklada s strani Ukrajine.
Evropska komisija bo poskušala doseči
konsenz z ukrajinskimi oblastmi glede pričakovane nacionalne strategije
reform, da se bo zagotovilo tudi nemoteno izpolnjevanje pogojev, o katerih se
bodo dogovorili v memorandumu o soglasju za predlagano makrofinančno
pomoč. Ti pogoji politike bi morali obravnavati nekatere temeljne
slabosti, ki so se v tekom let nakopičile v ukrajinskem gospodarstvu. Pogoji
bi se lahko med drugim načeloma nanašali na naslednja področja:
upravljanje javnih financ in boj proti korupciji, davki, reforme v energetskem
sektorju, reforme finančnega sektorja in ukrepi za izboljšanje poslovnega
okolja.
Sklep, da se makrofinančna pomoč v
celoti zagotovi v obliki posojil, je upravičen glede na raven razvoja
Ukrajine (merjene z dohodkom na prebivalca države). Je tudi v skladu s tem,
kako Ukrajino obravnavata Svetovna banka in MDS. 
·                    
Pravna podlaga
Pravna podlaga za ta predlog je člen 212
Pogodbe o delovanju Evropske unije (PDEU). 
·                    
Načelo subsidiarnosti
Načelo subsidiarnosti je spoštovano, saj
ciljev ponovne vzpostavitve kratkoročne makroekonomske stabilnosti v
Ukrajini ne morejo zadostno uresničiti države članice same in jih
lažje uresniči Evropska unija. Glavni razlogi so proračunske omejitve
na nacionalni ravni in potreba po visoki stopnji usklajenosti donatorjev, da bi
bila obseg in učinkovitost pomoči kar največja. 
·                    
Načelo sorazmernosti
Predlog je skladen z načelom
sorazmernosti: omejen je na minimum, ki je potreben za uresničitev ciljev
kratkoročne makroekonomske stabilnosti in ne presega tistega, kar je
potrebno za ta namen. 
Kot je ugotovila Komisija na podlagi ocen MDS
v okviru stand-by kreditnega aranžmaja, znesek pomoči ustreza okrog
16,7 % ocenjene dodatne vrzeli pri financiranju za obdobje od leta 2015 do
prvega četrtletja leta 2016. To znatno zavezo upravičujejo:
politično pomembna vloga Ukrajine pri zagotavljanju stabilnosti v evropski
soseščini, politično povezovanje države z EU, kot je razvidno na
podlagi sporazuma o pridružitvi med obema stranema, ki je začasno
začel veljati 1. novembra 2014, ter tudi izjemno težavne razmere in
ustrezno velike potrebe po financiranju, s katerimi se ta soseda EU trenutno
sooča.
·                    
Izbira instrumentov
Projektna finančna ali tehnična
pomoč ne bi bila primerna ali zadostna za doseganje makroekonomskih
ciljev. Ključna dodana vrednost makrofinančne pomoči v
primerjavi z drugimi instrumenti EU bi bila hitro zmanjšanje ovir za zunanje
financiranje in pomoč pri oblikovanju stabilnega makroekonomskega okvira,
vključno s spodbujanjem vzdržne plačilne bilance in
proračunskega položaja, ter ustreznega okvira za strukturne reforme.
Makrofinančna pomoč lahko s pomočjo pri vzpostavitvi ustreznega
splošnega okvira za makroekonomsko in strukturno politiko poveča
učinkovitost ukrepov, financiranih v Ukrajini na podlagi ostalih, ožje
usmerjenih finančnih instrumentov EU. 
4.  PRORAČUNSKE POSLEDICE
Načrtovana pomoč bi se zagotovila v
obliki posojila in bi se morala financirati z najetjem posojila, ki ga bo v
imenu EU izvedla Komisija. Proračunski stroški pomoči bodo ustrezali
rezervacijam v višini 9 % zneskov, izplačanih iz Jamstvenega sklada
za zunanje dajanje posojil EU iz proračunske vrstice 01 03 06
(„Oblikovanje rezervacij Jamstvenega sklada“). Ob predpostavki, da bosta prva
obroka posojila izplačana leta 2015 v skupnem znesku
1 200 milijonov EUR, tretji obrok pa leta 2016 v znesku 600 milijonov
EUR, in v skladu s pravili, ki urejajo mehanizem Jamstvenega sklada, se bodo
rezervacije oblikovale v proračunih za leto 2017 (za 108 milijonov
EUR) in leto 2018 (za 54 milijonov EUR). Na podlagi trenutno
razpoložljivih informacij o pričakovanih skupnih potrebah po rezervacijah
Jamstvenega sklada se bo ta dodatna proračunska posledica deloma krila s
prerazporeditvijo v okvirnem finančnem načrtovanju za leti 2017 in
2018 iz makrofinančne pomoči v obliki nepovratnih sredstev
(proračunska postavka 01 03 02) in deloma z uporabo
nerazporejene razlike do zgornje meje za zaveze iz razdelka 4 večletnega
finančnega okvira. Okvirna razčlenitev tega financiranja je
naslednja:
v mio.
EUR
   || 2017 || 2018 
 Dodatni odhodki: ||   ||   
 Oblikovanje rezervacij Jamstvenega sklada na podlagi predloga (glej oceno finančnih posledic zakonodajnega predloga) || 108 || 54 
 Viri financiranja: ||   ||   
 Makrofinančna pomoč (nepovratna sredstva) 01.0302 Razlika do zgornje meje iz razdelka 4 || –50 –58 || –40 –14 
5.  NEOBVEZNI ELEMENTI
·                    
Klavzula o pregledu/reviziji/časovni
omejitvi veljavnosti
Predlog vključuje določbo o
prenehanju veljavnosti. Predlagana makrofinančna pomoč bi bila
zagotovljena za obdobje dveh let in pol, ki se začne prvi dan po
začetku veljavnosti memoranduma o soglasju.
2015/0005 (COD)
Predlog
SKLEP EVROPSKEGA PARLAMENTA IN SVETA
o zagotavljanju makrofinančne
pomoči Ukrajini
EVROPSKI
PARLAMENT IN SVET EVROPSKE UNIJE STA -
ob upoštevanju
Pogodbe o delovanju Evropske unije, zlasti člena 212 Pogodbe,
ob upoštevanju
predloga Evropske komisije[7],

po posredovanju
osnutka zakonodajnega akta nacionalnim parlamentom,
v skladu z rednim zakonodajnim
postopkom[8],
ob upoštevanju
naslednjega:
(1)       Odnosi med Evropsko unijo in
Ukrajino se razvijajo v okviru evropske sosedske politike in vzhodnega
partnerstva. Sporazum o pridružitvi med Evropsko unijo in Evropsko skupnostjo
za atomsko energijo in njunimi državami članicami na eni strani ter
Ukrajino na drugi strani (v nadaljnjem besedilu: sporazum o pridružitvi), ki
vključuje poglobljeno in celovito območje proste trgovine (DCFTA), je
bil dosežen s pogajanji v obdobju od 2007 do 2011 in parafiran leta 2012.
Ukrajina in Evropska unija sta sporazum o pridružitvi podpisali 21. marca
in 27. junija 2014. Od 1. novembra 2014 se pomembni deli Sporazuma o
pridružitvi začasno uporabljajo na področjih spoštovanja
človekovih pravic, temeljnih svoboščin in pravne države,
političnega dialoga in reform, pravosodja, svobode in varnosti ter
gospodarskega in finančnega sodelovanja. 
(2)       Po ponovni uveljavitvi
ukrajinske ustave iz leta 2004 so bile 25. maja 2014 in
26. oktobra 2014 uspešno izvedene predsedniške in parlamentarne
volitve. Po oblikovanju nove vlade 2. decembra 2014 na podlagi rezultatov
parlamentarnih volitev je Ukrajina ponovno potrdila svojo zavezanost
političnim in gospodarskim reformam v skladu z okvirom, ki ga določa sporazum
o pridružitvi, in predstavila načrt ukrepov, v katerem so opisane
predvidene reforme. 
(3)       Kršenje ukrajinske
suverenosti in ozemeljske celovitosti ter posledični vojaški spopadi so
negativno vplivali na že tako negotovo gospodarsko in finančno stabilnost
Ukrajine. Ukrajina je v težkem plačilnobilančnem in likvidnostnem
položaju, kar je povezano z zmanjšanjem zaupanja in sočasnim begom
kapitala, pa tudi z vedno slabšim fiskalnim položajem, ki je posledica
neposrednih proračunskih stroškov konflikta, recesije, ki je globlja od
pričakovane, in izgube davčnih prihodkov na območjih, ki so pod
nadzorom separatistov. Hkrati so obstoječe strukturne pomanjkljivosti ter
ranljivosti v zvezi s proračunom in zunanjim financiranjem prav tako
prispevale k poslabšanju gospodarskih razmer.
(4)       V zvezi s tem so potrebe
Ukrajine po zunanjem financiranju bistveno večje, kot je bilo sprva
ugotovljeno, zato je potrebna dodatna finančna pomoč mednarodnih
posojilodajalcev in donatorjev. V svojem zadnjem pregledu izvajanja programa je
Mednarodni denarni sklad (MDS) ugotovil veliko potrebo po financiranju, ki je
višja od sredstev, ki jih je do zdaj zagotovila mednarodna skupnost, kar
vključuje makrofinančno pomoč Unije na podlagi Sklepa Sveta
2002/639/ES[9],
Sklepa št. 388/2010/EU Evropskega parlamenta in Sveta[10] ter Sklepa Sveta
2014/215/EU[11].
(5)       Unija je ob različnih
priložnostih razglasila svojo zavezanost podpori novim ukrajinskim oblastem pri
stabilizaciji razmer in nadaljevanju izvajanja reform. Unija je razglasila
tudi, da je pripravljena v celoti podpreti prizadevanja mednarodne skupnosti in
mednarodnih finančnih institucij, zlasti MDS, v zvezi s svežnjem
mednarodne pomoči za obravnavo nujnih potreb Ukrajine, ki je pogojena z
jasno zavezanostjo  Ukrajine reformam. Finančna podpora Unije Ukrajini je
skladna s politiko Unije, kakor je določena v okviru evropske sosedske
politike in vzhodnega partnerstva. V sklepih z dne 18. decembra 2014 Evropski
svet navaja, da so po izplačilu drugega obroka makrofinančne
pomoči s strani Komisije v višini 500 milijonov EUR decembra
2014 Unija in njene države članice pripravljene še naprej omogočati
in podpirati proces reform v Ukrajini skupaj z drugimi donatorji in v skladu s
pogoji MDS.
(6)       Makrofinančna pomoč
Unije bi morala biti izreden finančni instrument nevezane in nenamenske
plačilnobilančne podpore, namenjene obravnavi takojšnjih potreb
upravičenke po zunanjem financiranju, in bi morala podpreti izvajanje
političnega programa, ki vsebuje takojšnje odločne prilagoditvene
ukrepe in ukrepe za strukturne reforme, oblikovane za kratkoročno
izboljšanje plačilnobilančnega položaja.
(7)       Dne 30. aprila 2014
so se ukrajinski organi in MDS dogovorili o dvoletnem stand-by kreditnem
aranžmaju v višini 10 976 milijard posebnih pravic črpanja (SDR)
(približno 17,01 milijard USD, tj. 800 odstotkov kvote) v podporo programu
gospodarskega prilagajanja in reform v Ukrajini. 
(8)       Dne 5. marca 2014
je Komisija glede na drastično poslabšanje plačilnobilančnega
položaja v Ukrajini napovedala sveženj pomoči, ki je bil potrjen na
izrednem zasedanju Evropskega sveta 6. marca 2014. Sveženj vključuje
finančno pomoč v višini 11 milijard EUR v obdobju
2014–2020, vključno z nepovratnimi sredstvi v višini do
1,565 milijarde EUR v istem obdobju, zagotovljenimi v okviru evropskega
instrumenta sosedstva, sklada za spodbujanje naložb v sosedstvo, instrumenta za
prispevek k stabilnosti in miru ter proračuna za skupno zunanjo in
varnostno politiko, ter makrofinančno pomoč Unije v višini do
1,61 milijarde EUR v obdobju 2014–2015.
(9)       Dne 9. septembra 2014 je zaradi
slabšanja gospodarskih razmer in obetov Ukrajina Unijo zaprosila za dodatno
makrofinančno pomoč. Ta prošnja je bila ponovljena v naknadnem dopisu
z dne 15. decembra 2014.
(10)     Ker je Ukrajina država, ki jo
zajema evropska sosedska politika, bi se morala šteti za upravičenko do
makrofinančne pomoči Unije.
(11)     Ker v plačilni bilanci
Ukrajine še vedno obstaja znatna vrzel pri zunanjem financiranju, ki presega
sredstva, ki jih zagotavljajo MDS in druge večstranske institucije, je
makrofinančna pomoč Unije Ukrajini (v nadaljnjem besedilu:
makrofinančna pomoč Unije) v trenutnih izrednih okoliščinah
ustrezen odziv na prošnjo Ukrajine za podporo gospodarski stabilizaciji v
povezavi s programom MDS. Makrofinančna pomoč Unije bi z dopolnitvijo
sredstev iz finančnega aranžmaja MDS podprla gospodarsko stabilizacijo in
program strukturnih reform Ukrajine.
(12)     Makrofinančna pomoč
Unije bi morala biti namenjena za podporo ponovni vzpostavitvi vzdržnega stanja
zunanjega financiranja Ukrajine, s čimer bi podprla njen gospodarski in
družbeni razvoj v skladu s sporazumom o pridružitvi.
(13)     Določitev zneska
makrofinančne pomoči Unije temelji na celoviti kvantitativni oceni
preostalih potreb Ukrajine po zunanjem financiranju in upošteva zmožnost
države, da se financira z lastnimi sredstvi, zlasti mednarodnimi rezervami, ki
so ji na voljo. Makrofinančna pomoč Unije bi morala dopolnjevati
programe in finančna sredstva, ki jih zagotavljata MDS in Svetovna banka.
Pri določanju zneska pomoči se upoštevajo tudi pričakovani finančni
prispevki večstranskih donatorjev, potreba po zagotavljanju pravične
porazdelitve bremena med Unijo in drugimi donatorji, drugi instrumenti Unije za
zunanje financiranje, ki se že uporabljajo v Ukrajini, in dodana vrednost celotne
vključenosti Unije. 
(14)     Komisija bi morala zagotoviti
pravno in vsebinsko skladnost makrofinančne pomoči Unije s
ključnimi načeli, cilji in ukrepi, sprejetimi na različnih
področjih zunanjega delovanja, ter drugimi ustreznimi politikami Unije.
(15)     Makrofinančna pomoč
Unije bi morala podpirati zunanjo politiko Unije do Ukrajine. Službe Komisije
in Evropska služba za zunanje delovanje bi morale v celotnem obdobju
zagotavljanja makrofinančne pomoči tesno sodelovati, da bi
usklajevale in zagotavljale doslednost zunanje politike Unije.
(16)     Makrofinančna pomoč
Unije bi morala podpirati zavezanost Ukrajine vrednotam, ki jih deli z Unijo,
vključno z demokracijo, pravno državo, dobrim upravljanjem, spoštovanjem
človekovih pravic, vzdržnim razvojem in zmanjševanjem revščine, ter
tudi njeno zavezanost načelom odprte in pravične trgovine, ki temelji
na pravilih.
(17)     Pogoj za dodelitev
makrofinančne pomoči Unije bi moral biti, da Ukrajina spoštuje
učinkovite demokratične mehanizme, vključno z
večstrankarskim parlamentarnim sistemom in pravno državo, ter zagotavlja
spoštovanje človekovih pravic. Poleg tega bi morali posebni cilji
makrofinančne pomoči Unije povečati učinkovitost,
preglednost in odgovornost sistemov za upravljanje javnih financ v Ukrajini ter
spodbujati strukturne reforme, katerih cilj je podpiranje trajnostne in
vključujoče rasti, ustvarjanja novih delovnih mest in fiskalne
konsolidacije. Komisija in Evropska služba za zunanje delovanje bi morali redno
spremljati izpolnjevanje pogojev in doseganje navedenih ciljev.
(18)     Da bi zagotovili
učinkovito zaščito finančnih interesov Unije, povezanih z
makrofinančno pomočjo Unije, bi morala Ukrajina sprejeti ustrezne
ukrepe za preprečevanje in boj proti goljufijam, korupciji in vsem drugim
nepravilnostim, povezanim s pomočjo. Poleg tega bi bilo treba sprejeti
določbe, na podlagi katerih bi Komisija izvajala nadzor, Računsko
sodišče pa revizije.
(19)     Sprostitev makrofinančne
pomoči Unije ne posega v pristojnosti Evropskega parlamenta in Sveta (kot
proračunskega organa). 
(20)     Zneski rezervacij, potrebnih
za makrofinančno pomoč, bi morali biti skladni s proračunskimi
sredstvi, odobrenimi v večletnem finančnem okviru.
(21)     Makrofinančno pomoč
Unije bi morala upravljati Komisija. Da bi se Evropskemu parlamentu in Svetu
zagotovila možnost spremljanja izvajanja tega sklepa, bi ju morala Komisija
redno obveščati o razvoju dogodkov v zvezi s pomočjo in jima
posredovati ustrezne dokumente.
(22)     Za zagotovitev enotnih pogojev
izvajanja tega sklepa bi bilo treba na Komisijo prenesti izvedbena pooblastila.
Ta pooblastila bi bilo treba izvajati v skladu z Uredbo (EU)
št. 182/2011 Evropskega parlamenta in Sveta[12].
(23)     Za makrofinančno
pomoč Unije bi morali veljati pogoji gospodarske politike, ki se
določijo v memorandumu o soglasju. Za zagotovitev enotnih pogojev
izvajanja in zaradi učinkovitosti bi bilo treba na Komisijo prenesti
pooblastila za pogajanja o teh pogojih s ukrajinskimi organi pod nadzorom
odbora predstavnikov držav članic v skladu z Uredbo (EU) št. 182/2011. V
skladu z navedeno uredbo bi se moral praviloma uporabljati svetovalni postopek,
razen v primerih, ki so določeni v navedeni uredbi. Ob upoštevanju potencialno
pomembnega učinka pomoči, višje od 90 milijonov EUR, je primerno, da
se za operacije, ki ta prag presegajo, uporablja postopek pregleda. Ob
upoštevanju zneska makrofinančne pomoči Unije Ukrajini bi se moral za
sprejetje memoranduma o soglasju in za kakršno koli zmanjšanje oziroma zamrznitev
ali ukinitev pomoči uporabljati postopek pregleda –
SPREJELA NASLEDNJI SKLEP:
Člen 1
1.           Unija da Ukrajini na voljo
makrofinančno pomoč (v nadaljnjem besedilu: makrofinančna
pomoč Unije) v višini največ 1,8 milijarde EUR, da bi podprla
gospodarsko stabilizacijo in obsežen načrt reform Ukrajine. Pomoč bo
pomagala pokriti plačilnobilančne potrebe Ukrajine, kot so
opredeljene v programu MDS. 
2.           Celotni znesek
makrofinančne pomoči Unije se Ukrajini zagotovi v obliki posojil. Na
Komisijo se prenese pooblastilo, da v imenu Unije najame posojila na
kapitalskih trgih ali pri finančnih institucijah in nato da posojila Ukrajini.
Zapadlost posojil ne sme presegati 15 let.
3.           Izplačevanje
makrofinančne pomoči Unije upravlja Komisija v skladu s sporazumi ali
dogovori, sklenjenimi med Mednarodnim denarnim skladom (MDS) in Ukrajino, in v
skladu z glavnimi načeli in cilji gospodarskih reform, določenih v sporazumu
o pridružitvi med EU in Ukrajino ter pridružitvenem načrtu EU–Ukrajina,
dogovorjenem v okviru evropske sosedske politike. Komisija redno obvešča Evropski
parlament in Svet o dogajanjih v zvezi z makrofinančno pomočjo Unije,
tudi o izplačilih, in jima pravočasno predloži ustrezne dokumente.
4.           Makrofinančna pomoč
Unije se da na voljo za obdobje dveh let in pol z začetkom na prvi dan po
začetku veljavnosti memoranduma o soglasju iz člena 3(1).
5.           Če se finančne
potrebe Ukrajine v obdobju izplačevanja makrofinančne pomoči
Unije znatno zmanjšajo v primerjavi z začetnimi napovedmi, Komisija v
skladu s postopkom pregleda iz člena 7(2) zmanjša znesek pomoči
oziroma jo zamrzne ali ukine.
Člen 2
1.           Pogoj za dodelitev
makrofinančne pomoči Unije je, da Ukrajina spoštuje učinkovite
demokratične mehanizme, vključno z večstrankarskim
parlamentarnim sistemom, in pravno državo ter zagotavlja spoštovanje
človekovih pravic.
2.           Komisija in Evropska služba
za zunanje delovanje spremljata izpolnjevanje tega pogoja skozi celotno obdobje
izvajanja makrofinančne pomoči Unije. 
3.           Odstavka 1 in 2 tega
člena se uporabljata v skladu s Sklepom Sveta 2010/427/EU[13].
Člen 3
1.           Komisija se v skladu s
postopkom pregleda iz člena 7(2) z ukrajinskimi organi dogovori o jasno
opredeljenih pogojih gospodarske politike in finančnih pogojih,
osredotočenih na strukturne reforme in zdrave javne finance, ki naj
veljajo za makrofinančno pomoč Unije in se določijo v memorandumu
o soglasju, ki vključuje časovni okvir za izpolnitev teh pogojev.
Pogoji gospodarske politike in finančni pogoji, določeni v
memorandumu o soglasju, so skladni s sporazumi ali dogovori iz člena 1(3),
vključno s programi makroekonomskega prilagajanja in strukturnih reform,
ki jih izvaja Ukrajina ob podpori MDS. 
2.           Namen pogojev iz
odstavka 1 je zlasti povečanje učinkovitosti, preglednosti in
odgovornosti sistemov za upravljanje javnih financ v Ukrajini, tudi v zvezi z
uporabo makrofinančne pomoči Unije. Pri oblikovanju ukrepov politike
se ustrezno upošteva tudi napredek v zvezi z vzajemnim odpiranjem trgov,
razvojem pravične trgovine, ki temelji na pravilih, ter drugimi
prednostnimi nalogami v okviru zunanje politike Unije. Komisija redno spremlja
napredek pri doseganju teh ciljev.
3.           Podrobni finančni pogoji
makrofinančne pomoči Unije se določijo v sporazumu o posojilu,
ki ga sklenejo Komisija in ukrajinske oblasti. 
4.           Komisija redno preverja, ali
so pogoji iz člena 4(3) še vedno izpolnjeni, med drugim tudi, ali so
gospodarske politike Ukrajine v skladu s cilji makrofinančne pomoči
Unije. Pri tem tesno sodeluje z MDS in Svetovno banko ter po potrebi z
Evropskim parlamentom in Svetom.
Člen 4
1.           V skladu s pogoji iz odstavka
3 da Komisija makrofinančno pomoč Unije na voljo v treh posojilnih
obrokih. Višina posameznega obroka se določi v memorandumu o soglasju iz
člena 3. 
2.           Za zneske makrofinančne
pomoči Unije se po potrebi oblikujejo rezervacije v skladu z Uredbo Sveta
(ES, Euratom) št. 480/2009[14].

3.           Komisija sklene, da bo izplačala
obroke, če so izpolnjeni vsi naslednji pogoji:
(a)         
pogoj iz člena 2;
(b)         
trajno zadovoljivi rezultati pri izvajanju programa
politik, ki vsebuje odločne prilagoditvene ukrepe in ukrepe strukturnih
reform, podprte z nepreventivnim kreditnim aranžmajem z MDS, ter
(c)         
pogoji gospodarske politike in finančni pogoji,
dogovorjeni v memorandumu o soglasju, v določenem časovnem okviru. 
Drugi obrok se ne izplača prej kot v treh
mesecih po izplačilu prvega obroka. Tretji obrok se ne izplača prej
kot v treh mesecih po izplačilu drugega obroka.
4.           Če pogoji iz odstavka 3
niso izpolnjeni, Komisija zamrzne ali ukine izplačilo makrofinančne
pomoči Unije. V teh primerih Evropski parlament in Svet obvesti o razlogih
za zamrznitev ali ukinitev. 
5.           Makrofinančna pomoč
Unije se izplača Nacionalni banki Ukrajine. V skladu z določbami, ki
se sprejmejo v memorandumu o soglasju, vključno s potrditvijo preostalih
potreb po proračunskem financiranju, se lahko sredstva Unije prenesejo
ukrajinskemu ministrstvu za finance kot končnemu upravičencu.
Člen 5
1.           Najemanje in dajanje posojil
v povezavi z makrofinančno pomočjo Unije se izvedeta v eurih z istim
datumom valute, pri čemer Unija ni vključena v spremembe zapadlosti
in ni izpostavljena tečajnemu ali obrestnemu tveganju ali kakršnemu koli drugemu
poslovnemu tveganju.
2.           Če okoliščine to
dopuščajo in če Ukrajina za to zaprosi, lahko Komisija sprejme
potrebne ukrepe za vključitev klavzule o predčasnem odplačilu v
posojilne pogoje, pri čemer mora ustrezna klavzula biti vključena
tudi v pogoje posojil, ki jih najame Komisija. 
3.           Če okoliščine
dovoljujejo izboljšanje obrestne mere posojila in če Ukrajina za to
zaprosi, se lahko Komisija odloči za refinanciranje vseh ali dela prvotno
najetih posojil ali prestrukturiranje ustreznih finančnih pogojev.
Refinanciranje ali prestrukturiranje se izvede v skladu z odstavkoma 1 in 4 ter
ne vpliva na podaljšanje zapadlosti zadevnega posojila ali povečanje
zneska neodplačanega kapitala na dan refinanciranja ali prestrukturiranja.
4.           Vse stroške, ki jih ima Unija
z najemanjem in dajanjem posojil v skladu s tem sklepom, krije Ukrajina. 
5.           Komisija obvešča Evropski
parlament in Svet o dogajanjih v zvezi z dejavnostmi iz odstavkov 2 in 3.
Člen 6
1.           Makrofinančna pomoč
Unije se izvaja v skladu z Uredbo (EU, Euratom) št. 966/2012 Evropskega
Parlamenta in Sveta[15]
in Delegirano uredbo Komisije (EU) št. 1268/2012[16].
2.           Makrofinančna pomoč
Unije se izvaja v okviru neposrednega upravljanja. 
3.           Memorandum o soglasju in
sporazum o posojilu, ki se skleneta z ukrajinskimi organi, vsebujeta
določbe o: 
(a)         
zagotovitvi, da Ukrajina redno preverja, ali se
finančna sredstva iz proračuna Unije uporabljajo pravilno, sprejme
ustrezne ukrepe za preprečevanje nepravilnosti in goljufij ter po potrebi
uporabi pravna sredstva za izterjavo neustrezno porabljenih sredstev,
dodeljenih v skladu s tem sklepom;
(b)         
zagotovitvi zaščite finančnih interesov
Unije, zlasti določitvi posebnih ukrepov za preprečevanje goljufij,
korupcije in vseh drugih nepravilnosti v zvezi z makrofinančno
pomočjo Unije ter za boj proti tem pojavom, v skladu z Uredbo Sveta (ES,
Euratom) št. 2988/95[17],
Uredbo Sveta (ES, Euratom) št. 2185/96[18]
ter Uredbo (EU, Euratom) št. 883/2013 Evropskega parlamenta in Sveta[19]; 
(c)         
izrecni pooblastitvi Komisije, vključno z
Evropskim uradom za boj proti goljufijam, ali njenih predstavnikov, da izvajajo
preglede, med drugim preglede in inšpekcije na kraju samem; 
(d)        
izrecni pooblastitvi Komisije in Računskega
sodišča, da izvajata revizije v obdobju, ko je makrofinančna
pomoč Unije na voljo, in po njem, vključno z revizijami dokumentov in
revizijami na kraju samem, kot so operativne ocene;
(e)         
zagotovitvi, da je Unija upravičena do
predčasnega odplačila posojila, če se ugotovi, da je Ukrajina v
zvezi z upravljanjem makrofinančne pomoči Unije vpletena v kakršno
koli goljufijo, korupcijo ali katero koli drugo nezakonito dejavnost, ki škodi
finančnim interesom Unije.
4.           Med izvajanjem
makrofinančne pomoči Unije Komisija z operativnimi ocenami spremlja
ustreznost finančnih ureditev, upravnih postopkov ter mehanizmov notranje
in zunanje kontrole Ukrajine, ki so pomembni za tako pomoč.
Člen 7
1.           Komisiji pomaga odbor. Ta
odbor je odbor v smislu Uredbe (EU) št. 182/2011.
2.           Pri sklicevanju na ta
odstavek se uporablja člen 5 Uredbe (EU)
št. 182/2011.
Člen 8
1.           Komisija Evropskemu
parlamentu in Svetu vsako leto do 30. junija predloži poročilo o
izvajanju tega sklepa v predhodnem letu, skupaj z oceno izvajanja. V
poročilu se:
(a)         
preuči napredek, dosežen pri izvajanju
makrofinančne pomoči Unije;
(b)         
ocenijo gospodarske razmere in obeti za Ukrajino
ter napredek, dosežen pri izvajanju ukrepov politik iz člena 3(1);
(c)         
navede povezava med pogoji gospodarske politike,
določenimi v memorandumu o soglasju, tekočimi gospodarskimi in
fiskalnimi rezultati Ukrajine ter odločitvami Komisije o izplačilu
obrokov makrofinančne pomoči Unije.
2.           Komisija najpozneje dve leti
po koncu obdobja iz člena 1(4) predloži Evropskemu parlamentu in
Svetu poročilo o naknadni oceni, v katerem ovrednoti rezultate in
učinkovitost zaključenih ukrepov makrofinančne pomoči Unije
ter navede, v kolikšni meri so prispevali k ciljem pomoči.
Člen 9
Ta sklep začne veljati tretji dan po
objavi v Uradnem listu Evropske unije.
V …,
Za Evropski parlament                                                            Za
Svet
Predsednik                                                                              Predsednik
OCENA FINANČNIH POSLEDIC
ZAKONODAJNEGA PREDLOGA
1.           OKVIR PREDLOGA/POBUDE 
1.1.        Naslov
predloga/pobude 
Makrofinančna
pomoč Republiki Ukrajini
1.2.        Zadevna
področja v strukturi ABM/ABB[20]

Področje:       Naslov
01 – Gospodarske in finančne zadeve
Dejavnost:     03 –
Mednarodne gospodarske in finančne zadeve
1.3.        Vrsta
predloga/pobude 
X Predlog/pobuda se nanaša na nov ukrep 
1.4.        Cilji
1.4.1.     Večletni
strateški cilji Komisije, ki naj bi bili doseženi s predlogom/pobudo 
„Spodbujanje
blaginje zunaj meja EU“
Glavno
področje dejavnosti, povezane z GD ECFIN, se nanaša na: 
1. Spodbujanje
izvajanja evropske sosedske politike s poglabljanjem ekonomske analize ter
krepitvijo političnega dialoga in svetovanja glede gospodarskih vidikov
akcijskih načrtov.
2. Razvijanje,
spremljanje in izvajanje makrofinančne pomoči za partnerske tretje
države v sodelovanju z zadevnimi mednarodnimi finančnimi institucijami. 
1.4.2.     Posamezni cilji
in zadevne dejavnosti v strukturi ABM/ABB 
Posamezni cilj
št. 1: „Zagotavljanje makrofinančne pomoči
tretjim državam pri reševanju njihovih plačilnobilančnih težav in za
ponovno vzpostavitev vzdržnosti zunanjega zadolževanja“
Zadevne
dejavnosti v strukturi ABM/ABB: Mednarodni gospodarski
in finančni odnosi, globalno upravljanje.
1.4.3.     Pričakovani
rezultati in posledice
Predlagano
pomoč sestavlja posojilo EU v višini 1,8 milijarde EUR Ukrajini z
namenom prispevati k bolj vzdržnemu plačilnobilančnemu položaju.
Pomoč bo državi pomagala premagati gospodarske in socialne težave, ki so
posledica nemirov doma in v regiji. Pospešila bo strukturne reforme za
povečanje vzdržne gospodarske rasti in izboljšanje upravljanja javnih
financ. 
1.4.4.     Kazalniki
rezultatov in posledic 
Organi bodo morali
redno poročati službam Komisije o nizu kazalnikov ter predložiti
izčrpno poročilo o skladnosti z dogovorjenimi pogoji politike pred
izplačilom pomoči. 
Službe Komisije
bodo še naprej spremljale upravljanje javnih financ, in sicer na podlagi
operativne ocene finančnih tokov in upravnih postopkov, ki je bila
izvedena leta 2014 v okviru priprav na prejšnje ukrepe makrofinančne
pomoči. Delegacija EU v Ukrajini bo tudi zagotovila redno poročanje o
zadevah, ki so povezane s spremljanjem pomoči. Službe Komisije bodo
ohranile tesne stike z MDS in Svetovno banko, da bodo lahko uporabile izkušnje,
pridobljene pri njunih tekočih dejavnostih v Ukrajini. 
V predlogu sklepa
je predvideno letno poročilo Svetu in Evropskemu parlamentu, ki vsebuje
oceno izvajanja zadevnega ukrepa. V dveh letih po izteku obdobja izvajanja
pomoči bo izvedena neodvisna naknadna ocena pomoči.
1.5.        Utemeljitev
predloga/pobude 
1.5.1.     Potrebe, ki jih
je treba zadovoljiti kratkoročno ali dolgoročno 
Izplačila
pomoči bodo odvisna od zadovoljivih rezultatov pri izvajanju prihodnjega
finančnega aranžmaja med Ukrajino in MDS. Poleg tega se bo Komisija z
ukrajinskimi organi dogovorila o posebnih pogojih politike, navedenih v
memorandumu o soglasju.
1.5.2.     Dodana vrednost
ukrepanja EU
V okviru
pomoči državi za premagovanje gospodarskega šoka, ki so ga povzročili
nemiri v državi in regiji, bo predlagana makrofinančna pomoč
prispevala k podpiranju makroekonomske stabilnosti in gospodarskih reform v
državi. Ta pomoč dopolnjuje sredstva, zagotovljena s strani mednarodnih
finančnih institucij, EU in drugih donatorjev, ter bo tako prispevala k
splošni učinkovitosti svežnja finančne pomoči, o katerem se je
dogovorila mednarodna skupnost donatorjev za odpravo posledic krize. 
Predlagani program
bo tudi okrepil zavezanost vlade reformam. Ta cilj bo med drugim dosežen tudi z
ustreznimi pogoji za izplačilo pomoči. Širše gledano je ta program
jasno sporočilo drugim državam v regiji, da je EU pripravljena podpreti
države z gospodarskimi težavami, ki začenjajo politične reforme.
1.5.3.     Spoznanja iz
podobnih izkušenj v preteklosti
Od leta 2004 naprej
je bilo skupno izvedenih petnajst naknadnih ocen makrofinančne
pomoči. Sklep teh ocen je, da ukrepi makrofinančne pomoči
prispevajo, čeprav včasih skromno in posredno, k izboljšanju
plačilnobilančnega položaja, makroekonomski stabilnosti in uresničevanju
strukturnih reform v državi prejemnici. Ukrepi makrofinančne pomoči
so v večini primerov pozitivno vplivali na plačilno bilanco države
upravičenke in prispevali k zmanjšanju njenih proračunskih omejitev.
Povzročili so tudi nekoliko višjo gospodarsko rast.
1.5.4.     Skladnost in
možnosti sinergij z drugimi ustreznimi instrumenti 
EU je eden
največjih donatorjev Ukrajini. EU namerava dati na voljo največ
1,565 milijarde EUR v obliki nepovratnih sredstev za obdobje
2014–2020 na podlagi svojih rednih programov sodelovanja v podporo ukrajinskemu
programu političnih in gospodarskih reform.
Ključna dodana
vrednost makrofinančne pomoči v primerjavi z drugimi instrumenti EU
bi bila hitra izvedba, da se preprečijo neposredne ovire za zunanje
financiranje Ukrajine, vendar bo pomagala tudi pri oblikovanju stabilnega
makroekonomskega okvira, vključno s spodbujanjem vzdržnega
plačilnobilančnega in proračunskega položaja, ter pri ustreznem
okviru za strukturne reforme. Makrofinančna pomoč ne zagotavlja redne
finančne podpore in tudi ni namenjena podpori gospodarskega in družbenega
razvoja držav prejemnic. Izvajanje makrofinančne pomoči se prekine,
takoj ko je zunanji finančni položaj države spet vzdržen. 
Makrofinančna
pomoč bi tudi dopolnjevala ukrepe mednarodnih finančnih institucij,
zlasti programa za prilagoditev in reforme, ki ga podpirajo MDS in posojila
Svetovne banke za razvojno politiko.
1.6.        Trajanje ukrepa
in finančnih posledic 
X Časovno
omejen(-a) predlog/pobuda: 
X  trajanje predloga/pobude: 2,5 leti od začetka veljavnosti
memoranduma o soglasju, kot je določeno v členu 1(4) Sklepa, 
X  finančne posledice med letoma 2015 in 2018. 
1.7.        Načrtovani
načini upravljanja[21]

X Neposredno
centralizirano upravljanje – Komisija. 
2.           UKREPI UPRAVLJANJA 
2.1.        Pravila o
spremljanju in poročanju 
Ta pomoč je
makroekonomske narave in po svoji zasnovi skladna z gospodarskim programom, ki
se izvaja s podporo MDS. Službe Komisije bodo ukrep spremljale na podlagi
napredka pri izvajanju aranžmaja MDS in posebnih ukrepov reform, o katerih se
je treba z ukrajinskimi organi dogovoriti v memorandumu o soglasju (glejte tudi
točko 1.4.4).
2.2.        Upravljavski in
kontrolni sistem 
2.2.1.     Ugotovljena
tveganja 
S predlaganim
ukrepom makrofinančne pomoči so povezana fiduciarna tveganja,
tveganja pri izvajanju politik in splošna politična tveganja. 
Obstaja tveganje,
da se makrofinančna pomoč, ki ni namenjena posebnim izdatkom, uporabi
na goljufiv način. V splošnem je to tveganje povezano z dejavniki, kot so
kakovost sistemov upravljanja v centralni banki in Ministrstvu za finance ter ustrezne
zmogljivosti za notranjo in zunanjo revizijo. 
Drugo ključno
tveganje za delovanje izhaja iz ekonomske in politične negotovosti, zlasti
zaradi neizzvane ruske kršitve suverenosti in ozemeljske celovitosti Ukrajine.
Na domačem prizorišču je glavno tveganje nestabilnost v povezavi s
težavami pri procesu političnih in gospodarskih reform. Socialno
nezadovoljstvo, ki lahko privede do nemirov, lahko negativno vpliva na to, da
bi se v celoti izvedli ukrepi za stabilizacijo in reforme, ki jih podpira mednarodna
skupnost, vključno s predlaganim ukrepom makrofinančne pomoči.
Poleg tega
obstajajo tudi tveganja, ki izvirajo iz morebitnega poslabšanja evropskega in
svetovnega gospodarskega okolja.
2.2.2.     Načrtovani
načini kontrole 
Zagotavljanje
makrofinančne pomoči bodo spremljali postopki pregledovanja, kontrole
in revizije, ki spadajo v pristojnost Komisije, med drugim tudi Evropskega
urada za boj proti goljufijam (OLAF), in Evropskega računskega
sodišča.
2.2.3.     Stroški in
koristi kontrol ter verjetna stopnja neskladnosti
Osnovni stroški za
Komisijo v zvezi z metodami preverjanja in nadzora ter stroški predhodne
operativne ocene finančnih in upravnih tokov, izvedeni pred ukrepom, so
opisani v preglednici 3.2.1. Poleg tega obstajajo stroški Evropskega
računskega sodišča in morebitnega posredovanja OLAF. Operativna ocena
ne prispeva le k oceni tveganja zlorabe sredstev, ampak kot dodatno korist
zagotavlja tudi uporabne informacije o potrebnih reformah na področju
upravljanja javnih financ. V zvezi s pričakovano stopnjo neskladnosti je
tveganje neskladnosti (v obliki neodplačila dolga ali zlorabe sredstev) na
podlagi izkušenj z instrumentom makrofinančne pomoči od njegove
uvedbe ocenjeno kot nizko.
2.3.        Ukrepi za
preprečevanje goljufij in nepravilnosti 
Za zmanjšanje
tveganja goljufij je bilo in bo sprejetih več ukrepov: 
Prvič, službe
Komisije so aprila 2014 s pomočjo uradno imenovanih zunanjih strokovnjakov
izvedle operativno oceno finančnih tokov in upravnih postopkov pri
Ministrstvu za finance in Nacionalni banki Ukrajine, da bi izpolnile zahteve
finančne uredbe, ki se uporablja za splošni proračun Evropskih
skupnosti. Ta pregled je zajemal področja, kot so priprava in izvrševanje
proračuna, notranji nadzor javnih financ, notranje in zunanje revizije,
javna naročila, denarna politika in upravljanja javnega dolga ter
neodvisnost centralne banke. Ugotovljeno je
bilo, da je okvir za smotrno finančno upravljanje makrofinančne
pomoči v Ukrajini dovolj učinkovit, in da mora EU zagotoviti to
pomoč. Poleg tega bo pomoč izplačana na namenski
račun Nacionalne banke Ukrajine.
Drugič,
predlagana pravna podlaga za makrofinančno pomoč Ukrajini vsebuje
določbo o ukrepih za preprečevanje goljufij. Ti ukrepi bodo
podrobneje opredeljeni v memorandumu o soglasju in sporazumu o posojilu, kjer
bo predviden sklop določb o inšpekcijskih pregledih, preprečevanju
goljufij, revizijah in izterjavi sredstev v primeru goljufije ali korupcije.
Načrtuje se tudi, da bo za dodelitev pomoči treba izpolniti več
posebnih pogojev politike, med drugim na področju upravljanja javnih
financ, da bi se okrepile učinkovitost, preglednost in odgovornost. 
Zagotavljanje
pomoči bodo spremljali postopki pregledovanja, kontrole in revizije, ki
spadajo v pristojnost Komisije, med drugim tudi urada OLAF, in Evropskega
računskega sodišča.
3.           OCENA FINANČNIH POSLEDIC PREDLOGA/POBUDE 
3.1.        Zadevni
razdelki večletnega finančnega okvira in odhodkovne proračunske
vrstice 
Obstoječe odhodkovne proračunske vrstice 
01 03 02
Makro-finančna pomoč
01 03 06
Oblikovanje rezervacij Jamstvenega sklada
Po vrstnem redu razdelkov večletnega finančnega okvira in proračunskih
vrstic.
 Razdelek večletnega finančnega okvira || Proračunska vrstica || Vrsta odhodkov || Prispevek 
 številka [poimenovanje…...…............] || dif./ nedif. ([22])   || držav Efte[23]   || držav kandidatk[24]   || tretjih držav || po členu 18(1)(aa) finančne uredbe 
 4 || 01 03 02 Makrofinančna pomoč || dif. || NE || NE || NE || NE 
 4 || 01 03 06 Oblikovanje rezervacij Jamstvenega sklada || nedif. || NE || NE || NE || NE 
01 03 06 – Jamstvo Evropske unije za
posojila EU, najeta za makrofinančno pomoč tretjim državam:
Rezervacije za Jamstveni sklad za zunanje ukrepe je treba oblikovati v skladu z
Uredbo Sveta (EC, Euratom) št. 480/2009[25].
V skladu s to uredbo sklad dosega 9 % („ciljni znesek“) skupnih
neporavnanih kapitalskih obveznosti EU, nastalih z vsemi transakcijami,
vključno z neplačanimi zapadlimi obrestmi. Znesek oblikovanja
rezervacij se izračuna na začetku leta „n“ kot razlika med ciljnim
zneskom in neto vrednostjo sredstev sklada ob koncu leta „n - 1“. Ta
znesek rezervacij se v letu „n“ vključi v osnutek proračuna za leto
„n + 1“, dejansko pa se plača z eno transakcijo na začetku leta „n +
1“ iz proračunske postavke „Oblikovanje rezervacij Jamstvenega sklada“
(proračunska vrstica 01 03 06). Na podlagi tega se 9 % izplačanega
zneska (največ 162 milijonov EUR) upošteva v ciljnem znesku ob
koncu leta „n – 1“ za izračun oblikovanja rezervacij sklada.
Proračunski vpis („p.m.“) v
proračunski vrstici, ki odraža proračunsko jamstvo za posojilo, bo
aktiviran le v primeru dejanske uveljavitve proračunskega jamstva.
Uveljavitve tega jamstva se ne pričakuje.
Zahtevane nove proračunske vrstice: ni
relevantno.
3.2.        Ocenjene
posledice za odhodke 
3.2.1.     Povzetek
ocenjenih posledic za odhodke 
v mio. EUR (na tri decimalna mesta natančno)
 || Razdelek večletnega finančnega okvira: || 4 ||   ||   || [Razdelek: EU kot globalni partner] 
 || GD: <ECFIN> ||   ||   || Leto 2015 || Leto 2016 || Leto 2017 || Leto 2018 || SKUPAJ || 
 ||  Odobritve za poslovanje ||   ||   ||   ||   ||   || 
 || Proračunska vrstica 01 03 06 Oblikovanje rezervacij Jamstvenega sklada || obveznosti || (1a) ||   ||   || 108 || 54 || 162 || 
 || plačila || (2 a) ||   ||   || 108 || 54 || 162 || 
 || Odobritve za upravne zadeve, ki se financirajo iz sredstev določenih programov (operativna ocena in naknadno vrednotenje) ||   ||   ||   ||   ||   || 
 || Proračunska vrstica 01 03 02 || obveznosti || (3) ||   || 0,2 ||   ||   || 0,20 || 
 ||   || plačila || (3a) ||   ||   || 0,2 ||   || 0,20 || 
 || Odobritve za GD ECFIN SKUPAJ || obveznosti || = 1+1a +3 ||   || 0,2 || 108 || 54 || 162,2 || 
 || plačila || = 2+2a +3 ||   ||   || 108,2 ||   54 || 162,2 || 
 ||  Odobritve za poslovanje SKUPAJ || obveznosti || (4) ||   || 0,2 || 108 ||   54 || 162,2 || 
 ||   || plačila || (5) ||   ||   || 108,2 ||   54 || 162,2 || 
  Odobritve za poslovanje SKUPAJ, vključno z naknadnim vrednotenjem || obveznosti || (4) ||   || 0,2 || 108 || 54 || 162,2 || 
 plačila || (5) ||   ||   || 108,2 || 54 || 162,2 || 
  Odobritve za upravne zadeve, ki se financirajo iz sredstev določenih programov, SKUPAJ || (6) ||   ||   ||   ||   ||   || 
 Odobritve iz RAZDELKA 4 večletnega finančnega okvira SKUPAJ || obveznosti || = 4+ 6 ||   || 0,2 || 108 ||   54 || 162,2 || 
 plačila || = 5+ 6 ||   ||   || 108,2 ||   54 || 162,2 || 
Če ima predlog/pobuda posledice za več
razdelkov:
v mio. EUR (na tri decimalna mesta natančno)
 Razdelek večletnega finančnega okvira: || 5 || „Upravni odhodki“ 
   ||   ||   ||   ||   ||   || 
   || Leto 2014 || Leto 2015 || Leto 2016 || Leto 2017 || SKUPAJ 
  Človeški viri ||   || 0,660 || 0,396 || 0,132 || 1,188 
  Drugi upravni odhodki ||   || 0,022 || 0,016 || 0,016 || 0,054 
 GD ECFIN SKUPAJ || odobritve ||   || 0,682 || 0,412 || 0,148 || 1,242 
 Odobritve iz RAZDELKA 5 večletnega finančnega okvira SKUPAJ || (obveznosti skupaj = plačila skupaj) ||   || 0,682 || 0,412 || 0,148 || 1,242 
v mio. EUR (na tri decimalna mesta natančno)
   ||   || Leto 2014 || Leto 2015 || Leto 2016 || Leto 2017 || SKUPAJ 
 Odobritve iz RAZDELKOV od 1 do 5 večletnega finančnega okvira SKUPAJ || obveznosti ||   || 0,682 || 0,412 || 0,148 || 1,242 
 plačila ||   || 0,682 || 0,412 || 0,148 || 1,242 
3.2.2.     Ocenjene
posledice za odobritve za poslovanje 
¨ Za predlog/pobudo
niso potrebne odobritve za poslovanje. 
X Za predlog/pobudo so potrebne odobritve za poslovanje, kot je
pojasnjeno v nadaljevanju:
odobritve za prevzem obveznosti v mio. EUR (na tri
decimalna mesta natančno)
 Cilji in realizacije   ò ||   ||   ||   ||   ||   ||   ||   ||   ||   ||   ||   
 POSAMEZNI CILJ št. 1[26] ||   ||   ||   ||   ||   ||   ||   ||   ||   ||   ||   
   ||   || Leto 2015 || Leto 2016 || Leto 2017 || Leto 2018 || Leto 2019 ||   ||   
   || vrsta || število || stroški || število || stroški || število || stroški || število || stroški || število || stroški || število realizacij skupaj || stroški realizacij skupaj 
 - realizacija 1 || Naknadno vrednotenje ||   ||   ||   ||   || 1 || 0,2 ||   ||   ||   ||   || 1 || 0,2 
 - realizacija 2 || Oblikovanje rezervacij Jamstvenega sklada ||   ||   ||   ||   || 1 || 108 || 1 || 54 ||   ||   || 2 || 162 
 Seštevek za posamezni cilj št. 1 ||   ||   ||   ||   || 2 || 108,2 || 1 || 54 ||   ||   || 3 || 162,2 
 STROŠKI SKUPAJ ||   ||   ||   ||   || 2 || 108,2 || 1 || 54 ||   ||   || 3 || 162,2 
3.2.3.     Ocenjene
posledice za odobritve za upravne zadeve
3.2.3.1.  Povzetek 
¨ Za predlog/pobudo
niso potrebne odobritve za upravne zadeve. 
X Za predlog/pobudo so potrebne odobritve za upravne zadeve, kot je pojasnjeno
v nadaljevanju:
v mio. EUR (na tri
decimalna mesta natančno)
   || [27]   || Leto 2014 || Leto 2015 || Leto 2016 || Leto 2017 || Vstavite ustrezno število let glede na trajanje posledic (gl. točko 1.6) || SKUPAJ 
 RAZDELEK 5 večletnega finančnega okvira ||   ||   ||   ||   ||   ||   ||   ||   ||   
 Človeški viri ||   ||   || 0,660 || 0,396 || 0,132 ||   ||   ||   || 1,188 
 Drugi upravni odhodki (misije) ||   ||   || 0,022 || 0,016 || 0,016 ||   ||   ||   || 0,054 
 Seštevek za RAZDELEK 5 večletnega finančnega okvira ||   ||   || 0,682 || 0,412 || 0,148 ||   ||   ||   || 1,242 
 Odobritve zunaj RAZDELKA 5[28] večletnega finančnega okvira   ||   ||   ||   ||   ||   ||   ||   ||   ||   
 Človeški viri ||   ||   ||   ||   ||   ||   ||   ||   ||   
 Drugi upravni odhodki ||   ||   ||   ||   ||   ||   ||   ||   ||   
 Seštevek za odobritve zunaj RAZDELKA 5 večletnega finančnega okvira ||   ||   ||   ||   ||   ||   ||   ||   ||   
 SKUPAJ ||   ||   || 0,682 || 0,412 || 0,148 ||   ||   ||   || 1,242 
Potrebe po odobritvah
za upravne zadeve se krijejo z odobritvami GD, ki so že dodeljene za
upravljanje ukrepa in/ali so bile prerazporejene znotraj GD, po potrebi skupaj
z dodatnimi viri, ki se lahko pristojnemu GD dodelijo v okviru postopka letne
dodelitve virov glede na proračunske omejitve.
3.2.3.2.   Ocenjene potrebe po človeških virih

¨ Za predlog/pobudo
niso potrebni človeški viri. 
X Za predlog/pobudo so potrebni človeški viri, kot je pojasnjeno v
nadaljevanju:
ocena, izražena v ekvivalentu polnega
delovnega časa
   ||   || Leto 2014 || Leto 2015 || Leto 2016 || Leto 2017 || Vstavite ustrezno število let glede na trajanje posledic (gl. točko 1.6) 
  Delovna mesta v skladu s kadrovskim načrtom (uradniki in začasni uslužbenci) || 
 01 01 01 01 (sedež in predstavništva Komisije) ||   ||   || 5 || 3 || 1 ||   ||   ||   
 XX 01 01 02 (delegacije) ||   ||   ||   ||   ||   ||   ||   ||   
 XX 01 05 01 (posredne raziskave) ||   ||   ||   ||   ||   ||   ||   ||   
 10 01 05 01 (neposredne raziskave) ||   ||   ||   ||   ||   ||   ||   ||   
  Zunanji sodelavci (v ekvivalentu polnega delovnega časa: EPDČ)[29]   
 XX 01 02 01 (PU, ZU, NNS iz „splošnih sredstev“) ||   ||   ||   ||   ||   ||   ||   ||   
 XX 01 02 02 (PU, ZU, MSD, LU in NNS na delegacijah) ||   ||   ||   ||   ||   ||   ||   ||   
 XX 01 04 yy[30]   || – na sedežu ||   ||   ||   ||   ||   ||   ||   ||   
 – na delegacijah ||   ||   ||   ||   ||   ||   ||   ||   
 XX 01 05 02 (PU, NNS, ZU za posredne raziskave)   ||   ||   ||   ||   ||   ||   ||   ||   
 10 01 05 02 (PU, ZU, NNS za neposredne raziskave) ||   ||   ||   ||   ||   ||   ||   ||   
 Druge proračunske vrstice (navedite) ||   ||   ||   ||   ||   ||   ||   ||   
 SKUPAJ ||   ||   || 5 || 3 || 1 ||   ||   ||   
XX je zadevno področje politike ali naslov.
Potrebe po človeških virih se krijejo z osebjem GD, ki je že
dodeljeno za upravljanje ukrepa in/ali je bilo prerazporejeno znotraj GD, po
potrebi skupaj z dodatnimi viri, ki se lahko pristojnemu GD dodelijo v okviru
postopka letne dodelitve virov glede na proračunske omejitve.
Opis nalog:
 Uradniki in začasni uslužbenci || Direktor Dir. D: Nadzoruje in vodi ukrep, sodeluje s Svetom in Parlamentom za sprejetje sklepa in odobritev memoranduma o soglasju (MoS), se pogaja z ukrajinskimi organi o memorandumu o soglasju, pregleduje poročila, vodi službene obiske in ocenjuje napredek pri izpolnjevanju pogojev. Vodja enote/namestnik vodje enote Dir. D: Pomaga direktorju pri vodenju ukrepa, sodeluje s Svetom in Parlamentom za sprejetje sklepa in odobritev memoranduma o soglasju, se pogaja z ukrajinskimi organi o memorandumu o soglasju in sporazumu o posojilu (skupaj z Dir. L), pregledovanju poročil in ocenjevanju napredka pri izpolnjevanju pogojev. Pisarniški ekonomisti, Sektor MFA (Dir. D): Pripravljajo sklepe in memorandum o soglasju, sodelujejo z organi in mednarodnimi finančnimi institucijami, vodijo preglede službenih obiskov, pripravljajo poročila služb Komisije in postopke Komisije, povezane z upravljanjem pomoči, sodelujejo z zunanjimi strokovnjaki v zvezi z izvedbo operativne ocene in naknadnega vrednotenja. Direktorat L (Enote L4, L5 in L6 pod nadzorom direktorja): Pripravljajo sporazum o posojilu (LFA), pogajajo se z ukrajinskimi organi, zagotovijo odobritev sporazuma pri pristojnih službah Komisije in podpise obeh strank. Spremljajo začetek veljavnosti sporazuma o posojilu. Pripravljajo sklepe Komisije o posojilnih transakcijah, spremljajo predložitve zahtevkov za sredstva, izbirajo banke, pripravljajo in izvajajo posojilne transakcije ter izplačilo finančnih sredstev Ukrajini. Izvajajo podporne dejavnosti urada, povezane s spremljanjem vračila posojil. Pripravljajo ustrezna poročila o teh dejavnostih. 
 Zunanje osebje || ni relevantno 
3.2.4.     Skladnost z
veljavnim večletnim finančnim okvirom 
X Predlog/pobuda je v skladu z veljavnim večletnim finančnim
okvirom.
3.2.5.     Udeležba tretjih
oseb pri financiranju 
X V predlogu/pobudi ni načrtovano sofinanciranje tretjih oseb. 
3.3.        Ocenjene
posledice za prihodke 
X       Predlog/pobuda
nima finančnih posledic za prihodke.
[1]               Ukrajinski organi so dvakrat popravili in dopolnili
proračun (marca in julija), da bi omejili visok javnofinančni
primanjkljaj.
[2]               V obdobju januar-oktober se je uvoz blaga zmanjšal za
26,2 % na medletni ravni, kar je precej več kot 10,8-odstotno zmanjšanje
izvoza.
[3]               Neto odliv iz finančnega računa v obdobju
januar–oktober 2014 znaša 4,8 milijarde USD. Dvigovanje bančnih vlog
nerezidentov je glavni razlog za odtok kapitala. V istem obdobju je do odlivov
prišlo tudi pri neposrednih tujih naložbah in portfeljskih naložbah,
čeprav v manjšem obsegu.
[4]               UL L 209, 6.8.2002, str. 22-23.
[5]               UL L 189, 22.7.2010, str. 28.
[6]               UL L 111, 15.4.2014, str. 85.
[7]               UL C […], […], str.[…].
[8]               Stališče Evropskega parlamenta z dne … 2012 in
Sklep Sveta z dne … 2012.
[9]               UL L 209, 6.8.2002, str. 22–23.
[10]             UL L 189, 22.7.2010, str. 28.
[11]             UL L 111, 15.4.2014, str. 85.
[12]             Uredba (EU) št. 182/2011 Evropskega parlamenta in
Sveta z dne 16. februarja 2011 o določitvi splošnih pravil in
načel, na podlagi katerih države članice nadzirajo izvajanje
izvedbenih pooblastil Komisije (UL L 55, 28.2.2011, str. 13).
[13]             Sklep Sveta 2010/427/EU z dne 26. julija 2010 o
organizaciji in delovanju Evropske službe za zunanje delovanje (UL L 201,
3.8.2010, str. 30).
[14]             Uredba Sveta (ES, Euratom) št. 480/2009 z dne
25. maja 2009 o ustanovitvi Jamstvenega sklada za zunanje ukrepe (UL L
145, 10.6.2009, str. 10).
[15]             Uredba (EU, Euratom) št. 966/2012 Evropskega Parlamenta in
Sveta z dne 25. oktobra 2012 o finančnih pravilih, ki se uporabljajo za
splošni proračun Unije, in razveljavitvi Uredbe Sveta (ES, Euratom) št.
1605/2002 (UL L 298, 26.10.2012, str. 1).
[16]             Delegirana uredba Komisije (EU) št. 1268/2012 z dne 29.
oktobra 2012 o pravilih uporabe Uredbe (EU, Euratom) št. 966/2012 Evropskega
parlamenta in Sveta o finančnih pravilih, ki se uporabljajo za splošni
proračun Unije (UL L 362, 31.12.2012, str. 1).
[17]             Uredba Sveta (ES, Euratom) št. 2988/95 z dne
18. decembra 1995 o zaščiti finančnih interesov Evropskih
skupnosti (UL L 312, 23.12.1995, str. 1).
[18]             Uredba Sveta (Euratom, ES) št. 2185/96 z dne
11. novembra 1996 o pregledih in inšpekcijah na kraju samem, ki jih
opravlja Komisija za zaščito finančnih interesov Evropskih skupnosti
pred goljufijami in drugimi nepravilnostmi (UL L 292, 15.11.1996,
str. 2).
[19]             Uredba (EU, Euratom) št. 883/2013 Evropskega
parlamenta in Sveta z dne 11. septembra 2013 o preiskavah, ki jih izvaja
Evropski urad za boj proti goljufijam (OLAF), ter razveljavitvi Uredbe (ES)
št. 1073/1999 Evropskega parlamenta in Sveta in Uredbe Sveta (Euratom)
št. 1074/1999 (UL L 248, 18.9.2013, str. 1).
[20]             ABM: upravljanje po dejavnostih, ABB: oblikovanje
proračuna po dejavnostih.
[21]             Pojasnila o načinih upravljanja in sklici na
finančno uredbo so na voljo na spletišču BudgWeb: http://www.cc.cec/budg/man/budgmanag/budgmanag_en.html.
[22]             Dif. = diferencirana sredstva / nedif. = nediferencirana
sredstva.
[23]             Efta: Evropsko združenje za prosto trgovino.
[24]             Države kandidatke in po potrebi potencialne države kandidatke
z Zahodnega Balkana.
[25]             Uredba Sveta (ES, Euratom) št. 480/2009 z dne 25. maja
2009 o ustanovitvi Jamstvenega sklada za zunanje ukrepe (UL L 145, 10.6.2009,
str. 10).
[26]             Kakor je opisano v točki 1.4.2. „Posamezni cilji …“.
[27]             Leto N je leto začetka izvajanja predloga/pobude.
[28]             Tehnična in/ali upravna pomoč ter odhodki za
podporo izvajanju programov in/ali ukrepov EU (prej vrstice BA), posredne
raziskave, neposredne raziskave.
[29]             PU = pogodbeni uslužbenec; LU = lokalni uslužbenec; NNS =
napoteni nacionalni strokovnjak; ZU = začasni uslužbenec; MSD = mladi
strokovnjak na delegaciji.
[30]             Dodatna zgornja meja za zunanje sodelavce v okviru
odobritev za poslovanje (prej vrstice BA).